b'\n_START_ARTICLE_\nJonas Peusa\n_START_PARAGRAPH_\nJonas Peusa (22. marraskuuta 1867 \xe2\x80\x93 29. kes\xc3\xa4kuuta 1932) oli suomalainen Karjalan kannaksen Koivistolta kotoisin ollut liikemies ja kauppaneuvos._NEWLINE_Peusan is\xc3\xa4 kauppias Aleksander Peusa myi Pietarissa Suomesta tuotuja elintarvikkeita kuten voita, palvilihaa ja suolattuja ja tuoreita kaloja. H\xc3\xa4n laajensi sitten liiketoimintaansa alkaen myyd\xc3\xa4 halkoja ja riistalintuja tukuittain Pietariin. Peusan vuonna 1848 perustetun liikkeen p\xc3\xa4\xc3\xa4toimialaksi muodostui kuitenkin Ven\xc3\xa4j\xc3\xa4lt\xc3\xa4 tuodun viljan myynti Suomeen ja l\xc3\xa4hes kaikki viljantuonti Ven\xc3\xa4j\xc3\xa4lt\xc3\xa4 Suomeen tapahtui autonomian aikana Peusan liikkeen kautta._NEWLINE_Jonas Peusa tuli liikkeen johtoon vuonna 1889 yhdess\xc3\xa4 veljens\xc3\xa4 Juha Peusan (1860\xe2\x80\x931940) kanssa. H\xc3\xa4n sai kauppaneuvoksen arvon 1912. Ensimm\xc3\xa4isen maailmansodan aikaan Peusat siirtyiv\xc3\xa4t Pietarista Viipuriin ja jatkoivat siell\xc3\xa4 liikett\xc3\xa4 vuonna 1919 perustetun Veljekset Peusa ja Kumpp. Osakeyhti\xc3\xb6n nimell\xc3\xa4. Peusat harjoittivat my\xc3\xb6s laivanvarustusta. Peusan yhti\xc3\xb6 sai 1920-luvun alussa ven\xc3\xa4l\xc3\xa4isen viljan yksinmyyntioikeuden Suomessa yhdess\xc3\xa4 suomenjuutalaisen liikemiehen David (Dave) Morduchin (1869\xe2\x80\x931945) toiminimen D. Morduchin kanssa. Vuonna 1925 Peusat ja David Morduch perustivat Viljantuonti Oy:n jolle siirtyi t\xc3\xa4m\xc3\xa4 viljan yksinmyyntioikeus. Morduch oli yhti\xc3\xb6n toimitusjohtajana kuolemaansa saakka. T\xc3\xa4m\xc3\xa4n j\xc3\xa4lkeen yhti\xc3\xb6n johtoon tuli Morduchin poika kauppaneuvos Leon Morduch (1897\xe2\x80\x931966). Yhti\xc3\xb6 erikoistui viljan, rehun ja lannoitteiden kaupan j\xc3\xa4rjest\xc3\xa4miseen Suomen ja Neuvostoliiton v\xc3\xa4lill\xc3\xa4 ja se toi viljaa Suomeen my\xc3\xb6s muualta maailmasta.'